رودولف والتر ريتشارد هس ( 26 ابريل 1894- 17 اغسطس 1987) كان سياسى المانى نازى ، كان نائب هيتلر فى الحزب النازى و مساعده من اول 1930 لحد 1941. كان محبوس مع هيتلر فى سجن لاندسبرج ، بسبب محاولة انقلاب بير هول اللى قام بيها الحزب النازى ، و قتها هيتلر ملاه عليه المجلد الاول من كتاب كفاحى . لما ابتدت الحرب بين المانيا النازيه و الاتحاد السوفييتى سافر على اسكوتلاندا عشان يحاول يعمل لوحده صلح مع المملكة المتحدة بس اتقبض عليه و بقى اسير حرب. بعد الحرب العالميه التانيه كان من اللى اتحاكموا فى محكمة نورنبيرج و اتحكم عليه بالسجن مدى الحياة و مات منتحر فى سجن فى برلين سنة 1987. رودلف هس اتولد فى اسكندريه لعيلة المانيه غنيه عايشيين فى مصر . فى سنة 1908 استقروا فى المانيا و راح هس درس بيزنيس فى سويسرا و اتطوع فى الجيش الالمانى فى الحرب العالميه الاولى ، بعد الحرب درس اقتصاد و علوم سياسية فى جامعة ميونيخ. رودلف سمع هيتلر بيتكلم فى ميونيخ فى مايو 1920 و اعجب بكلامه و بكاريزمته و انضم للحزب النازى و بقى من اوائل المنضمين للحزب و بقى مساعد لهيتلر. بعد محاولة انقلاب بير هول اللى قام بيها الحزب النازى ، اتسجن هو و هيلتر فى سجن لاندسبرج.